Priekšlikums PADOMES LĒMUMS par nostāju, kas Savienībai jāieņem Apvienoto Nāciju Organizācijas Eiropas Ekonomikas komisijas Administratīvajā komitejā attiecībā uz regulas projektu par vienotiem noteikumiem attiecībā uz tādu modernizētu emisijas kontroles ierīču (REC) apstiprināšanu, kas paredzētas lielas celtspējas/kravnesības transportlīdzekļiem, lauksaimniecības un mežsaimniecības traktoriem un visurgājējai tehnikai, kura aprīkota ar kompresijaizdedzes motoriem /* COM/2013/0693 final - 2013/0333 (NLE) */





PASKAIDROJUMA RAKSTS 1. PRIEKŠLIKUMA KONTEKSTS · Priekšlikuma pamatojums un mērķi Apvienoto Nāciju Organizācijas Eiropas Ekonomikas komisija (ANO/EEK) starptautiskā līmenī izstrādā saskaņotas prasības, kuru mērķis ir likvidēt tehniskos šķēršļus, kas apgrūtina mehānisko transportlīdzekļu un šādos transportlīdzekļos izmantotu sistēmu tirdzniecību starp pārskatītā 1958. gada nolīguma līgumslēdzējām pusēm, un nodrošināt, lai šādi transportlīdzekļi un sistēmas garantētu augstu drošuma līmeni un vides aizsardzību. ANO/EEK nesen pabeigusi regulas projektu par vienotiem noteikumiem attiecībā uz tādu modernizētu emisijas kontroles ierīču (REC) apstiprināšanu, kas paredzētas lielas celtspējas/kravnesības transportlīdzekļiem, lauksaimniecības un mežsaimniecības traktoriem un visurgājējai tehnikai, kura aprīkota ar kompresijaizdedzes motoriem. Šā regulas projekta mērķis ir noteikt prasību kopumu attiecībā uz šādu iekārtu apstiprināšanu, kas nodrošina pieņemamus ekoloģiskos raksturlielumus un pareizu darbību visā to ekspluatācijas laikā. Šā priekšlikuma mērķis ir formulēt Savienības nostāju attiecībā uz minēto ANO/EEK regulas projektu par REC apstiprināšanu un tādējādi nodrošināt, ka Savienība, ko pārstāv Komisija, balsojumā var šo projektu atbalstīt. · Vispārīgais konteksts Tehniskās prasības attiecībā uz emisiju samazināšanai paredzētu modernizētu ierīču tipa apstiprinājumu šobrīd ir noteiktas nacionālā līmenī. Pieņemot ANO/EEK regulu par REC apstiprināšanu, tiks panākts ievērojams progress tādās jomās kā tirgus saskaņošana un eventuālu tirdzniecības šķēršļu likvidēšana attiecībā uz REC iekārtām, jo ES dalībvalstis šo tekstu var pārņemt kā atsauci, izstrādājot nacionālos tiesību aktus. Tāpēc tagad ir paredzēts, ka Savienība saistīto ANO/EEK regulas projektu par REC apstiprināšanu, balsojumā atbalstīs, lai iegūtu kopējas starptautiskā līmenī saskaņotas prasības, kas atvieglotu starptautisko tirdzniecību. Tādējādi Eiropas uzņēmumiem tiks nodrošināta iespēja ievērot vienu tādu prasību kopumu, kas atzītas visā pasaulē, proti, valstīs, kuras ir pārskatītā ANO/EEK 1958. gada nolīguma puses. · Spēkā esošie noteikumi priekšlikuma jomā Tehniskās prasības priekšlikuma jomā patlaban ir noteiktas nacionālā līmenī, un līdz šim ne ES, ne ANO/EEK tiesību akti šajā jomā nav pieņemti. · Atbilstība pārējiem ES politikas virzieniem un mērķiem Priekšlikums atbilst mērķiem, kas izvirzīti Regulā (EK) Nr. 595/2009 par mehānisko transportlīdzekļu un motoru tipa apstiprinājumu attiecībā uz lielas celtspējas/kravnesības transportlīdzekļu radītām emisijām (Euro VI) un Direktīvā 97/68/EK par dalībvalstu tiesību aktu tuvināšanu attiecībā uz pasākumiem pret gāzveida un daļiņveida piesārņotāju emisiju no iekšdedzes motoriem, ko uzstāda visurgājējai tehnikai, tādējādi tas ir saskaņā ar ES mērķi nodrošināt augstu vides aizsardzības līmeni visā Savienības teritorijā. 2. APSPRIEŠANĀS AR IEINTERESĒTAJĀM PERSONĀM UN IETEKMES NOVĒRTĒJUMU REZULTĀTI · Apspriešanās ar ieinteresētajām personām Priekšlikuma izstrādes laikā Eiropas Komisija piedalījās ANO/EEK neformālajā REC grupā, kurā tikās ieinteresēto personu un dalībvalstu pārstāvji. Turklāt dokumenta izstrādes gaitā Mehānisko transportlīdzekļu tehniskās komitejas 2012. gada 10. jūlija sanāksmē tika apspriesti teksta galvenie aspekti. · Ietekmes novērtējums Noteikumus par modernizētām emisijas kontroles ierīcēm var uzskatīt par papildinājumu emisiju jomā pieņemtajiem ANO/EEK un ES tiesību aktiem par lieljaudas motoru un lielas celtspējas/kravnesības transportlīdzekļiem (Euro VI) un visurgājēju tehniku. Attiecībā uz lieljaudas motoriem un lielas celtspējas/kravnesības transportlīdzekļiem ir veikts ietekmes novērtējums, kurā izvērtēti vairāki politikas risinājumi. Attiecībā uz visurgājēju tehniku ietekmes novērtējums patlaban tiek izstrādāts, tāpēc minētā ANO/EEK regulas projekta pieņemšanas nolūkā atsevišķs ietekmes novērtējums nav nepieciešams. 3. PRIEKŠLIKUMA JURIDISKIE ASPEKTI · Ierosināto pasākumu kopsavilkums Priekšlikums dos iespēju Savienībai, kuru pārstāv Komisija, balsojumā atbalstīt ANO/EEK regulu par vienotiem noteikumiem attiecībā uz tādu modernizētu emisijas kontroles ierīču (REC) apstiprināšanu, kas paredzētas lielas celtspējas/kravnesības transportlīdzekļiem, lauksaimniecības un mežsaimniecības traktoriem un visurgājējai tehnikai, kura aprīkota ar kompresijaizdedzes motoriem. · Juridiskais pamats Ņemot vērā Padomes lēmuma priekšmetu un saturu, juridiskais pamats ir LESD 114. pants un 218. panta 9. punkts. Procedūra, kas jāizmanto, lai pieņemtu Padomes lēmumu, ir noteikta Padomes Lēmuma 97/836/EK 4. panta 2. punktā. · Subsidiaritātes princips Direktīvā 2008/50/EK ir izvirzīti gaisa kvalitātes mērķi attiecībā uz dažādiem piesārņotājiem, un lēmums par konkrētiem pasākumiem, kas veicami, lai nodrošinātu atbilstību šiem mērķiem, atstāts dalībvalstu ziņā. Šajā saistībā modernizētām emisijas kontroles ierīcēm var būt liela nozīme, jo to ievietošana transportlīdzekļos, kas jau ir laisti tirgū, ir aspekts, kurš bieži tiek risināts nacionālā līmenī kā daļa no pasākumiem, kas jāveic, lai uzlabotu gaisa kvalitāti. Ņemot vērā iepriekš izklāstīto vispārīgo informāciju un ievērojot subsidiaritātes principu, ES ir lietderīgi balsojumā atbalstīt ANO/EEK regulu par REC apstiprināšanu, vienlaikus respektējot dalībvalstu tiesības pieņemt lēmumu par to, vai šī regula būtu jāpiemēro nacionālā līmenī nolūkā ieviest obligātu REC iekārtu tipa apstiprinājumu vai citā nolūkā. Tomēr, neierobežojot dalībvalstu iespējas pieņemt lēmumus savas kompetences ietvaros, 1958. gada nolīguma pamatnoteikumi attiecas uz visu ES un tāpat arī uz visām dalībvalstīm. Tāpēc priekšlikums atbilst subsidiaritātes principam. · Proporcionalitātes princips Priekšlikums atbilst proporcionalitātes principam, jo tas paredz tikai tādus pasākumus, kuri vajadzīgi, lai sasniegtu mērķus, kas saistīti ar iekšējā tirgus pienācīgu darbību, vienlaikus nodrošinot augstu vides aizsardzības līmeni. · Juridisko instrumentu izvēle Ierosinātais juridiskais instruments: Padomes lēmums. Padomes lēmums ir uzskatāms par piemērotu instrumentu atbilstīgi LESD 218. panta 9. punkta prasībām. 4. IETEKME UZ BUDŽETU Priekšlikums neietekmē Savienības budžetu. 2013/0333 (NLE) Priekšlikums PADOMES LĒMUMS par nostāju, kas Savienībai jāieņem Apvienoto Nāciju Organizācijas Eiropas Ekonomikas komisijas Administratīvajā komitejā attiecībā uz regulas projektu par vienotiem noteikumiem attiecībā uz tādu modernizētu emisijas kontroles ierīču (REC) apstiprināšanu, kas paredzētas lielas celtspējas/kravnesības transportlīdzekļiem, lauksaimniecības un mežsaimniecības traktoriem un visurgājējai tehnikai, kura aprīkota ar kompresijaizdedzes motoriem EIROPAS SAVIENĪBAS PADOME, ņemot vērā Līgumu par Eiropas Savienības darbību un jo īpaši tā 114. pantu saistībā ar 218. panta 9. punktu, ņemot vērā Eiropas Komisijas priekšlikumu, tā kā: (1) Ar Padomes Lēmumu 97/836/EK[1] Savienība ir pievienojusies Apvienoto Nāciju Organizācijas Eiropas Ekonomikas komisijas (ANO/EEK) Nolīgumam vienotu tehnisko prasību apstiprināšanai riteņu transportlīdzekļiem, aprīkojumam un detaļām, ko var uzstādīt un/vai lietot riteņu transportlīdzekļos, un par nosacījumiem to apstiprinājumu savstarpējai atzīšanai, kas piešķirti, pamatojoties uz šīm prasībām (“pārskatītais 1958. gada nolīgums”). (2) ANO/EEK regulas projektā par vienotiem noteikumiem attiecībā uz tādu modernizētu emisijas kontroles ierīču (REC) apstiprināšanu, kas paredzētas lielas celtspējas/kravnesības transportlīdzekļiem, lauksaimniecības un mežsaimniecības traktoriem un visurgājējai tehnikai, kura aprīkota ar kompresijaizdedzes motoriem[2] ietvertas standartizētas prasības, kuru mērķis ir likvidēt tehniskos šķēršļus, kas apgrūtina REC iekārtu tirdzniecību starp pārskatītā 1958. gada nolīguma līgumslēdzējām pusēm, un nodrošināt, lai šādas sistēmas garantētu augsta līmeņa veiktspēju un vides aizsardzību (3) Ir lietderīgi noteikt nostāju, kas Savienības vārdā par minēto ANO/EEK regulas projektu jāpieņem pārskatītā 1958. gada nolīguma administratīvajā komitejā, IR PIEŅĒMUSI ŠO LĒMUMU. Vienīgais pants Nostāja, kas Savienībai, kuru pārstāv Komisija, jāieņem pārskatītā 1958. gada nolīguma administratīvajā komitejā, ir balsojumā atbalstīt ANO/EEK regulas projektu par vienotiem noteikumiem attiecībā uz tādu modernizētu emisijas kontroles ierīču (REC) apstiprināšanu, kas paredzētas lielas celtspējas/kravnesības transportlīdzekļiem, lauksaimniecības un mežsaimniecības traktoriem un visurgājējai tehnikai, kura aprīkota ar kompresijaizdedzes motoriem, kas ietverts dokumentā ECE/TRANS/ WP.29/ /2013/119. Briselē, Padomes vārdā – [1] OV L 346, 17.12.1997., 78. lpp. [2] ANO/EEK dokuments ECE/TRANS/WP.29/GRPE/2013/6.